21-jarige vas oor baba se ontvoeringOndersoekbeamptes van Umzinto-polisie saam met baba Sbahle Vapi (Foto verskaf aan ANA) ŉ 21-jarige is Maandagoggend in KwaZulu-Natal in hegtenis geneem in verband met die ontvoering van ŉ twee maande oue baba, Sbahle Vapi. Kol. Thembeka Mbele, woordvoerder van die polisie, het gesê die persoon is by ŉ skool in Qwabe in hegtenis geneem. “Die verdagte het beamptes na ŉ huis in Turton geneem waar baba Sbahle veilig gevind is. Die baba was in ŉ goeie toestand en die verdagte het haar met ŉ bottel gevoer. Sy is na ŉ hospitaal geneem vir ŉ mediese ondersoek,” het Mbele verduidelik. Die verdagte sal na verwagting Woensdag in die Umzinto-landdroshof verskyn op aanklag van ontvoering. Maroela Media het vroeër berig die polisie het ŉ volskaalse soektog van stapel gestuur toe Sbahle verdwyn het. Haar 28-jarige ma het verlede Dinsdag omstreeks 14:30 met haar by ŉ taxistaanplek in Umzinto gestaan toe sy deur ŉ onbekende vrou in ŉ pienk nagrok genader is. “Die vrou in die pienk rok het die ma eenkant toe geroep en vir haar gesê dat sy ŉ mishandelingslagoffer is en geen heenkome het nie. Die ma het besluit om die vreemdeling te help en het haar na haar huis in ŉ informele nedersetting geneem,” het Mbele verduidelik. “Teen 20:00 het die verdagte gekla van ŉ hoofpyn en het die baba se ma versoek om pynstillers by haar bure te gaan kry. Die ma het haar baba agtergelaat en is gou na die bure toe. Sy het kort daarna teruggekeer en besef die vrou oor wie sy haar ontferm het, en haar dogtertjie, is skoonveld.” Sbahle se kliniekkaart, formulemelk en bababottels het ook spoorloos verdwyn.